Valnøttfamilien

Valnøttfamilien (Juglandaceae) er en plantefamilie i ordenen Fagales. Den omfatter ca. 50 arter fordelt på 7–11 planteslekter. 
De er trær, eller en sjelden gang busker, og kan være løvfellende, eller helt eller delvis eviggrønne. Bladene er som regel spredte og finnete. Blomstene er enkjønnede og sitter i rakler. Trærne er sambu og nesten alltid vindpollinerte. Frukten er enten en steinfruktaktig nøtt, eller en nøtt med vinger.
Familien er hovedsakelig utbredt i de tempererte og subtropiske strøkene på den nordlige halvkule, men finnes sørover til Argentina, malayarkipelet og Ny-Guinea. Én art, ekte valnøtt (Juglans regia), vokser naturlig i Sørøst-Europa og videre østover, og i Transkaukasia, nordlige Anatolia og nordlige Iran finnes vanlig vingenøtt (Pterocarya fraxinifolia). Ingen arter vokser vilt i Norge, men flere valnøttarter blir plantet i hager. 
Disse trærne har stor økonomisk betydning. Nøttene til ekte valnøtt og pekan spises, og det vakre, sterke treverket til svartvalnøtt (Juglans nigra) og ekte valnøtt brukes til møbler. Trevirke fra hickory (Carya) har mange anvendelser og brukes blant annet til grillkull. 
Familien er kjent fra fossiler tilbake til kritt. I paleogen var gruppen rikt utviklet også i Europa og Nord-Amerika med representanter for flere av slektene som nå bare finnes i Øst-Asia. Pollenfunn viser at Engelhardia, Platycarya og Rhoiptelea vokste på Den iberiske halvøy til og med pliocen. Carya og Pterocarya overlevde de første istidene og fantes i Europa til langt inn i pleistocen.


== Systematikk ==
Rhoiptelea chiliantha har lenge vært regnet som valnøttfamiliens nærmeste slektning, men er blitt plassert i en egen familie, Rhoipteleaceae. I APG III-systemet er denne arten tatt inn i valnøttfamilien.

Valnøttfamilien kan deles i følgende delgrupper:

underfamilie Engelhardioideae
Alfaroa
Engelhardia
Oreomunnea
Alfaropsis roxburghiana
underfamilie Juglandoideae
stamme Platycaryeae
Platycarya
stamme Juglandeae
understamme Caryinae
hickory (Carya)
Annamocarya sinensis
understamme Juglandinae
Cyclocarya paliurus
valnøtt (Juglans)
vingenøtt (Pterocarya)
incertae sedis
Rhoiptelea chiliantha


== Litteratur ==
«Juglandaceae». APWEbsite. Besøkt 19. april 2015. 
A. Mitchell, oversatt av I. Gjærevoll (1977). Trær i skog og hage. Tiden. s. 191–200. ISBN 82-10-01282-7. 
«Juglandaceae». Flora of China. Besøkt 19. april 2015. 
P.S. Manos m.fl. (2007). «Phylogeny of extant and fossil Juglandaceae inferred from the integration of molecular and morphological data sets». Syst. Biol. 56 (3): 412–430. ISSN 1076-836X. doi:10.1080/10635150701408523. 
P.S. Manos og D.E. Stone (2001). «Evolution, phylogeny, and systematics of the Juglandaceae». Annals of the Missouri Botanical Garden. 88 (2): 231–269. ISSN 0026-6493. JSTOR 2666226. doi:10.2307/2666226. 
S.R. Manchester (1989). «Early history of the Juglandaceae». Plant Systematics and Evolution. 162 (1–4): 231–250. ISSN 1615-6110. JSTOR 23643016. doi:10.1007/BF00936919. 
G. Jiménez-Moreno, S. Fauquette og J.-P. Suc (2010). «Miocene to Pliocene vegetation reconstruction and climate estimates in the Iberian Peninsula from pollen data» (PDF). Review of Palaeobotany and Palynology. 162 (3): 403–415. ISSN 0034-6667. doi:10.1016/j.revpalbo.2009.08.001. 


== Eksterne lenker ==
(en) Valnøttfamilien i Encyclopedia of Life 
(en) Valnøttfamilien i Global Biodiversity Information Facility 
(no) Valnøttfamilien hos Artsdatabanken 
(sv) Valnøttfamilien hos Dyntaxa 
(en) Valnøttfamilien hos Fossilworks 
(en) Valnøttfamilien hos ITIS 
(en) Valnøttfamilien hos NCBI 
(en) Valnøttfamilien hos Tropicos 
(en) Kategori:Juglandaceae – bilder, video eller lyd på Wikimedia Commons 
Juglandaceae – detaljert informasjon på Wikispecies